URDHËR

Nr. 163, datë 10.6.2020

PËR PËRCAKTIMIN E NUMRIT TË EKSPERTËVE TË PAVARUR, MASËS SË SHPËRBLIMIT, SI DHE RREGULLAT QË LIDHEN ME USHTRIMIN E VEPRIMTARISË SË TYRE

Në mbështetje të nenit 102, pika 4, të Kushtetutës, të nenit 7, pika 2, të ligjit nr. 8678, datë 14.5.2001, “Për organizimin dhe funksionimin e Ministrisë së Drejtësisë”, të ndryshuar, të nenit 24, pikat 1 dhe 6, të ligjit nr. 110/2018, “Për noterinë”,

URDHËROJ:

1. Numri i ekspertëve të pavarur, që mbështesin Ministrinë e Drejtësisë në kryerjen e funksioneve të inspektimit parandalues, është 25 (njëzet e pesë). 

2. Çdo vit, Ministria e Drejtësisë dhe Dhoma Kombëtare e Noterisë publikojnë në faqet zyrtare respektive, listën e ekspertëve të pavarur dhe e përditësojnë atë.

3. Masa e shpërblimit të ekspertëve të përzgjedhur është në vlerën 7 000 lekë për ditë pune, në të cilat do të angazhohen, e cila pasqyrohet në kontratën e shërbimit që do të nënshkruhet me çdo ekspert të pavarur të përzgjedhur, kontratë në të cilën do të detajohen edhe kushtet dhe mënyra e livrimit të saj.

4. Në rastet kur eksperti i jashtëm dërgohet për inspektim jashtë qendrës së tij të punës, ai trajtohet edhe me dietë, sipas kritereve të përcaktuara në aktet nënligjore në fuqi.

5. Pagesa e ekspertëve të jashtëm përballohet nga buxheti i Ministrisë së Drejtësisë. 

6. Vendimi i ministrit të Drejtësisë për përzgjedhjen e ekspertit dhe pjesëmarrjen e tij në inspektimin përkatës përmban: 

a) detyrat që i caktohen ekspertit; 

b) afatin për paraqitjen nga eksperti pranë Ministrisë së Drejtësisë, të raportit me shkrim ku parashtrohen përfundimet e ekspertimit; 

c) sipas rastit, urdhërimin e subjekteve të treta për t’i lejuar ekspertit kryerjen e detyrave të caktuara nga ministri i Drejtësisë.

7. Vendimi, sipas pikës së këtij urdhri, i bëhet e ditur ekspertit të pavarur, duke i njoftuar edhe datën e paraqitjes në inspektimin përkatës, ku janë caktuar nga ministri i Drejtësisë.

8. Ministri i Drejtësisë i cakton ekspertit të përzgjedhur nga lista e ekspertëve, çështjet për të cilat duhet të merret mendimi me shkrim i tij. Përgjegjësia për saktësinë dhe vërtetësinë e ekspertimit, brenda fushës së kompetencës i mbetet atij. Eksperti është i detyruar të shpërblejë dëmet, që për faj të tij i janë shkaktuar noterit, ndaj të cilit zhvillohet inspektimi apo palëve të tjera në procesin e inspektimit.

9. Eksperti është i detyruar të përmbushë detyrat e ngarkuara nga ministri i Drejtësisë, sipas afateve të përcaktuara, përveç kur parashtron shkaqe të arsyeshme që pranohen nga ministri i Drejtësisë. Eksperti që nuk pranon të kryejë detyrën, duhet t’i njoftojë me shkrim ministrit të Drejtësisë shkaqet përkatëse të paktën 5 (pesë) ditë përpara datës së inspektimit. Mospërmbushja në mënyrë të përsëritur të detyrave të caktuara nga ministri i Drejtësisë, pa shkaqe të arsyeshme, sjell përjashtimin e ekspertit nga lista. 

10. Ekspertët e përzgjedhur, brenda kompetencave të dhëna me ligj, janë plotësisht të pavarur në kryerjen e ekspertimit dhe marrjen e vendimeve për një rast konkret.

11. Eksperti i përzgjedhur ka të drejtë të kryejë veprimet e mëposhtme: 

a) të njihet me materialet e çështjes për inspektim; 

b) t’i bëjë pyetje noterit ose zëvendësnoterit, pranë të cilit bëhet inspektimi; 

c) të japë shpjegime; 

ç) të kërkojë e të marrë të dhëna nga të tretët, brenda kufijve të nevojshëm për kryerjen e detyrës. 

12. Ministri i Drejtësisë i kërkon ekspertit të pavarur që të japë përfundimet e ekspertimit, sipas detyrave të dhëna në fillim të inspektimit, në një raport me shkrim, ku duhet të gjejnë pasqyrim edhe vërejtjet apo kërkesat e inspektorit të Ministrisë së Drejtësisë, pjesë e ekipit të inspektimit apo edhe të noterit që po i bëhet inspektimi. Në rastin e të metave, vërejtjeve apo paqartësive të mundshme, ministri i Drejtësisë mund të kërkojë sqarime plotësuese ose të urdhërojë kryerjen e një ekspertimi të ri, duke thirrur ekspertë të tjerë të pavarur nga lista e ekspertëve.

13. Ngarkohen për zbatimin e këtij urdhri, struktura përgjegjëse në Ministrinë e Drejtësisë dhe Dhoma Kombëtare e Noterisë.

14. Ngarkohet Sektori i Arkiv-Protokollit për njoftimin e tij.

Ky urdhër hyn në fuqi menjëherë dhe botohet në Fletoren Zyrtare. 

MINISTËR I DREJTËSISË

Etilda Gjonaj (Saliu)
